OBH 8393/1996.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin

Az eljárás megindulása

K. M. magyar származású külföldi állampolgár a kéréssel fordult az állampolgári jogok országgyűlési biztosához, hogy legyen segítségére nyugdíja megállapításában. A Fővárosi és Pest Megyei Nyugdíjbiztosítási Igazgatóság az 1995. augusztus 18-án benyújtott öregségi nyugdíj igényét a szükséges szolgálati idő hiányában elutasította. A panaszos állítása szerint 1945. október 1-től 1946. június 30-ig a Dunavecsei rendőrkapitányság Apostagi őrsén teljesített szolgálatot, mely a társadalombiztosítás nyilvántartásában nem szerepel. 

Alkotmányos jogsérelem

Szociális biztonsághoz való jog /Alk.70/E. § (1-2) bek. /

Alkalmazott jogszabályok

_A társadalombiztosításról szóló 1975. évi II. tv.
39. § (1) Öregségi teljes nyugdíjra a hatvanadik életévét betöltött férfi és az 1995. január 1-je előtti időpontban az ötvenötödik életévét betöltött nő jogosult, ha 
	a/ húszévi szolgálati időt szerzett,
	b/ az előzőekben említett életkort - ideértve a korkedvezményes életkort is - 1991. január 1-je előtt betöltötte és eddig az időpontig legalább tíz évi szolgálati időt szerzett.
(2) A nő öregségi nyugdíjkorhatára 1994. december 31-ét követően kétévenként egy-egy évvel emelkedik, ezért a legalább húszévi szolgálati idő megszerzése esetén
	a/ 1995. január 1-jétől az ötvenhatodik;
	b/ 1997. január 1-jétől az ötvenhetedik;
	c/ 1999. január 1-jétől az ötvennyolcadik;
	d/ 2001. január 1-jétől az ötvenkilencedik;
	e/ 2003. január 1-jétől a hatvanadik
életévét betöltött nő jogosult öregségi nyugdíjra. 
(3) Öregségi résznyugdíjra jogosult az, aki húszévi szolgálati időt nem szerzett, azonban 
	a/ az (1) bekezdésben meghatározott életkort 1991. január 1-je és 1993. június 30-a között eléri és legalább tízévi, 
	b/ 1993. június 30-át követően az (1) bekezdésben - 1994. december 31-ét követő időponttól a nő a (2) bekezdésben - meghatározott életkort eléri és legalább tizenötévi szolgálati idővel rendelkezik.
	(4) Az, aki az öregségi nyugdíjra jogosultságát - az (1) és (3) bekezdés rendelkezéseinek figyelembevételével - megszerezte, az igény érvényesítésének időpontjában irányadó feltételekre tekintet nélkül jogosult az ellátásra. 

A társadalombiztosításról szóló 1975. évi II. tv. végrehajtására kiadott 89/1990. /V.1./ MT rendelet /R/.
137. § (1) A szolgálati időt a társadalombiztosítási szervek nyilvántartásai alapján kell számításba venni. 
(2) A társadalombiztosítási szervek nyilvántartásai alapján nem igazolt szolgálati időket, ha a jogszabály másként nem rendelkezik, abban az esetben kell figyelembe venni, ha azokat az igénylő 
	a/ munkakönyvének a kiállítás napját követő időre vonatkozó bejegyzéseivel,
	b/ egykori okirattal,
	c/ a munkáltató vagy jogutódja által az eredeti nyilvántartások alapján kiállított okirattal,
	d/ hitelt érdemlő egyéb módon
	igazolja, illetőleg bizonyítja.

Megállapított tényállás

K. M. az ügy elbírálására kizárólagos illetékességgel rendelkező Fővárosi és Pest Megyei  Nyugdíjbiztosítási Igazgatósághoz benyújtott öregségi nyugdíjigényét elutasította a jogosultsághoz szükséges 10 év szolgálati idő hiányában. 
A panaszos 1923. október 10-én született, 1944. január 1. és 1956. november 27. között 9 év 221 nap szolgálati időt szerzett Magyarországon. Állítása szerint 1945. október 1-től 1946. június 30-ig a dunavecsei rendőrkapitányságon az Apostagi Őrsön teljesített szolgálatot. 
A fenti időről a társadalombiztosítás nem rendelkezik adatokkal. A Fővárosi és Pest Megyei Nyugdíjbiztosítási Igazgatóság megkeresésére a Belügyminisztérium Személyzeti és Munkaügyi Főosztálya által kiadott tájékoztató szerint 1949. június 1- 1955. június 9-ig teljesített a panaszos a Belügyminisztérium állományában szolgálatot, azonban az 1945. október 1-től 1946. június 30-ig  terjedő időre a Belügyminisztérium irattára semmiféle adattal nem rendelkezik.
	
Az állampolgári jogok országgyűlési biztosa tájékoztatást kért rövid úton a Bács-Kiskun Megyei Rendőrkapitányság személyzeti nyilvántartójától, ahol a panaszos nevezett szolgálati viszonyáról szintén nem találtak adatot. 
Az állampolgári jogok országgyűlési biztosa megállapította, hogy a Fővárosi és Pest Megyei Nyugdíjbiztosítási Igazgatóság a 11-19814/95/12. számú, 1996. január 22-én kelt határozatával jogszerűen utasította el, a jogosultsági feltétel hiánya miatt, a panaszos öregségi nyugdíjigényét.  Az elutasító határozatra fellebbezés nem érkezett. 

A fenti tényállás alapján az állampolgári jogok országgyűlési biztosa alkotmányos jogsérelem hiányában a vizsgálatot lezártnak tekinti.

Ajánlás

Az állampolgári jogok országgyűlési biztosa felhívja a panaszos figyelmét az R 137. § (2) bekezdés d./ pontjában biztosított lehetőségre, mely szerint szolgálat időt hitelt érdemlő egyéb módon, konkrétan 2 tanúval is lehet igazolni. A két tanú nevét, lakcímét a Fővárosi és Pest Megyei Nyugdíjbiztosítási Igazgatóságon az ügyszámra való hivatkozással kell bejelenteni. A fenti módon igazolható a jogosultsághoz hiányzó 144 nap szolgálati idő volt munkatársaival, ismerősökkel, 
barátaival stb., akik tudomással bírtak az Apostagi szolgálati idejéről.

Budapest, 1997. július 29.

Gönczöl Katalin